R. Chmel, minister kultúry SR: (2003-06-27):
Po uskutočnení týchto krokov sa predpokladal postupný útlm činnosti fondu a jeho likvidácia. V roku 2001 fond začal uvedenú koncepciu realizovať s plánovaným ukončením celého procesu v roku 2003. V júli 2001 bola založená Nadácia mládeže Slovenska, ktorú založilo ministerstvo školstva, Rada mládeže Slovenska a Študentská rada vysokých škôl. Táto nadácia vzhľadom na to, že nie je zaťažená záväzkami a nevyrovnanými záležitosťami z minulosti, bude efektívnejšie a transparentnejšie  realizovať podporu činnosti v prospech detí a mládeže. Vláda Slovenskej republiky uznesením č. 714/2001 z 18. júla 2001 schválila bezodplatný prevod majetku štátu v správe Fondu detí a mládeže na Nadáciu mládeže Slovenska v účtovnej hodnote 197 559 603 tisíc. Uznesením č. 927/2002 z 21. augusta 2002 rozhodla o bezodplatnom prevode cenných papierov akcií emitenta Hotely mládeže Slovakia, a. s., dcérskej spoločnosti fondu v hnuteľnej hodnote spolu 500 miliónov Sk na Nadáciu mládeže Slovenska. Majetok, ktorý po bezodplatnom prevode na Nadáciu mládeže Slovenska zostal vo Fonde detí a mládeže je určený na ďalší odpredaj za účelom vytvorenia zdrojov na vyrovnanie záväzkov a vyplatenie opodstatnených požiadaviek bývalých nájomcov viažuce sa na zákon č. 220/2000 Z. z. vyplatenie investícií na technické zhodnotenie budov. Z rozsahu odpredajov, ktoré Fond detí a mládeže v súčasnosti realizuje, je zrejmé, že v jeho správe je už len minimálny objem majetku štátu. Po odpredaji majetku sa stráca opodstatnenosť ďalšej existencie Fondu detí a mládeže. Predmetný návrh zákona je, vážené pani poslankyne, páni poslanci, v súlade s Ústavou Slovenskej republiky, ústavnými zákonmi a ostatnými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná. Ďakujem, pán predsedajúci. P. Rusko, podpredseda NR SR: Ďakujem pekne, pán minister. Nech sa páči, zaujmite miesto pre navrhovateľa. Dávam slovo spravodajkyni, ktorú určil navrhnutý gestorský výbor, pani poslankyni Rusnákovej. Nech sa páči. E. Rusnáková, poslankyňa: Vážený pán predsedajúci, vážený pán minister, kolegyne, kolegovia. Dovoľte mi predniesť spravodajskú správu k tlači 244. Vládny návrh zákona o skončení činnosti a spôsobe zániku Fondu detí a mládeže predseda Národnej rady navrhol prerokovať Národnej rade rozhodnutím č. 240 z 26. mája 2003, a to na prerokovanie Ústavnoprávnemu výboru NR SR a Výboru Národnej rady SR pre financie, rozpočet a menu a Výboru NR SR pre vzdelanie, vedu, šport a mládež, kultúru a médiá. Za gestorský výbor určil predseda Národnej rady Slovenskej republiky výbor pre vzdelanie, vedu, šport, mládež, kultúru a médiá. Vystúpiť na dnešnej schôdzi k uvedenému vládnemu návrhu ma určil výbor svojím uznesením z 11. januára 2003 č. 93 a v súlade so zákonom o rokovacom poriadku  podávam nasledovné stanovisko. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a § 68 zákona o rokovacom poriadku Národnej rady Slovenskej republiky, ako i náležitosti, ktoré sú uvedené v legislatívnych pravidlách. S ohľadom na oprávnenia, ktoré pre mňa ako spravodajkyňu vyplývajú, odporúčam, aby Národná rada Slovenskej republiky sa uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. Súčasne odporúčam v zmysle § 74 ods. 1 zákona o rokovacom poriadku prideliť vládny návrh zákona o skončení činnosti a spôsobe zániku Fondu detí a mládeže, tlač 244, v druhom čítaní na prerokovanie ústavnoprávnemu výboru, výboru pre financie, rozpočet a menu a Výboru Národnej rady SR pre vzdelanie vedu, šport, mládež, kultúru a médiá. Za gestorský výbor navrhujem v súlade s citovaným návrhom predsedu výbor pre vzdelanie, vedu, šport, mládež, kultúru a médiá a aby gestorský výbor predmetný návrh zákona prerokoval do 5. septembra 2003. Pán predsedajúci, skončila som. Ďakujem. P. Rusko, podpredseda NR SR: Ďakujem pekne. Otváram všeobecnú rozpravu. Konštatujem, že písomne sa do rozpravy neprihlásil nikto. Dávam možnosť prihlásiť sa do rozpravy ústne. Ďakujem pekne. Pani poslankyňa Mušková a pán poslanec Hrdlička. Končím možnosť prihlásiť sa do rozpravy ústne. Nech sa páči, pani poslankyňa Mušková, máte slovo.